Gedagte vir die dag: God se tydsberekening | Maroela Media
Vir die Here is een dag soos duisend jaar en duisend jaar soos een dag. Die Here stel nie die vervulling van sy belofte uit nie. Nee, Hy is geduldig met julle, omdat Hy nie wil hê dat iemand verlore gaan nie. (2 Petrus 3:8-9)
Die gelowiges van Petrus se tyd het Jesus se koms binne die onmiddellike toekoms verwag. Toe die tyd verbygaan en dit nie gebeur nie, het hulle aan Jesus se wederkomsbelofte begin twyfel. Petrus verduidelik dat God se tydsberekening hemelsbreed verskil van ons s'n. Vir Hom is duisend jaar soos een dag en een dag soos duisend jaar.
Nog 'n rede waar om Hy nog nie sy belofte uitgevoer het nie, is om mense nog 'n kans te gee om gered te word.
Is jy al seker dat jy aan God behoort? God wil jou nog 'n kans gee om jou lewe aan Hom oor te gee. Moenie huiwer om dit te doen voordat dit dalk vir altyd vir jou te laat sal wees nie.
Here Jesus, vergewe my dat ek ook al begin dink het U talm met die wederkoms. Ek besef nou dat dit is om almal nog 'n kans te gee om u kinders te word. Amen.
Marlina Erasmus · 2 jare gelede
Dankie vir die boodskap! Dit is die antwoord op die onsekerheid wat rondom datums ontstaan het die afgelope tyd!